Što drje někotružkuli skupinu tučasnje wosebje na wuprawu do Lipska wabi? Bjezdwěla je to wot lońšeho lěta nowa propstowska cyrkej, za kotruž běchu wěriwi cyłeje Němskeje składowali. Wona steji na eksponowanym městnje při staroměšćanskim wobkruhu napřećo impozantnemu twarjenju Noweje radnicy. Budyskich serbskich seniorow a jich wosadneho fararja a serbskeho diakona njeje minjenu wutoru jenož kapłan König serbsce postrowił, rozłožujo přitomnym modernu architekturu Božeho domu a jeje jara zdźeržliwe, a tola na symbole bohate nutřkowne wuhotowanje, ale tež propst Gregor Giele, kiž ma kaž hižo jeho předchadnik dobry poćah k Serbam.
Nowy poradźowanski centrum
Zhorjelc. Wjelči poradźowanski centrum Zwjazka w Zhorjelcu je dźěłać započał. Nětko zestajeja tam nowu datowu banku, kotraž ma kónc lěta w interneće přistupny być. Centrum poradźuje krajne zarjady nastupajo wotewrjene prašenja kołowokoło wjelka. Wšelake instituty, kotrež so z dźiwim zwěrjećom zaběraja, w centrumje hromadźe dźěłaja.
Nichtó z NPD njezastupjeny
Budyšin. W Budyskej měšćanskej radźe njeje hižo žanoho zapósłanca, kotryž bu lěta 2009 jako kandidat strony NPD woleny. Tehdy běštaj dwaj na lisćinje strony, Günter Steinert pak je hižo 2015 z NPD wustupił. Dalša bywša kandidatka Daniela Stamm je nětko wo to prosyła ju z čestnohamtskeho dźěła wuwjazać, čemuž je měšćanska rada wčera jednohłósnje přizwoliła.
Ze serbskej knihu do prózdnin
Muske spěwne towarstwo Hornja Hórka je njedawno na swój tradicionalny dworowy koncert do tamnišeje sportownje přeprosyło. Koncert wuhotowachu 18 muži, spěwna skupinka młodostnych kaž tež 32 dźěći šulskeho chóra Hornjohórčanskeje zakładneje šule. Nimale 160 zajimcow je přichwatało.
Koncert zahaji muski chór z hymnu na Hornju Hórku a ze znatymi domizniskimi spěwami, ale tež z dwěmaj nowymaj pěsnjomaj. Kaž hižo wjele lět přewodźeše jich Jan Chlebníček na keyboardźe. Moderaciju ze zdźěla rymowacymi so stawizničkami běše dirigentka Marika Matthes-Hartmann přewzała. Dźěćacy chór pod nawodom hudźbneho wučerja Michaela Klöppela předstaji wjele lubjacy program. Tež tón so publikumej jara spodobaše. Slědowaše rjad spěwow šěsć młodostnych, kotřiž nimale wšitcy na instrumenće hraja. Swoje spěwy woni přednjesechu w jendźelskej rěči, jedyn tež w francoskej.
Pěška ćežko zranjena
Běła Woda. Dwě rentnarce běštej zawčerawšim na wobchadnym njezbožu w Běłej Wodźe wobdźělenej. 80lětna wodźerka Toyoty chcyše na křižowanišću nalěwo wotbočić, njewobkedźbowaše pak, zo tam runje 76lětna žona při ampli za pěškow puć přeprěči, a zrazy do njeje. Pěška so při tym ćežko zrani. Ju dyrbjachu runje tak do chorownje dowjezć kaž 80lětnu, kotraž poćerpje šok. Škoda na awće wučinja tysac eurow.
Róžant (JK/SN). Gmejnscy radźićeljo Ralbic-Róžanta wobzamknychu na swojim minjenym posedźenju, zahajić prócowanja wo twar noweje pěstowarnje. Tučasne wuměnjenja a kapacita w Ralbicach a Smjerdźacej žadanjam a přiběracej ličbje dźěći hižo njewotpowěduja. Kak chutna situacija je, podšmórny wulki angažement młodych maćerjow, kotrež su na wuradźowanju gmejnskeje rady hišće raz potwjerdźili z gmejnu zaměrnje wo nowotwarje jednać.
Gmejna pak tuchwilu pjenježnje kmana njeje, wužadacy nadawk zwoprawdźić. Nowotwar pěstowarnje by, wobkedźbujo aktualne žadanja a twarske wuměnjenja, něhdźe 2,5 milionow eurow płaćił. Podpěra ze stron stata njeje wotwidźeć. Kaž wjesnjanosta Hubertus Ryćer (CDU) radźićelam zdźěli, ma swobodny stat tučasnje lětnje jenož 1,1 milion eurow za twar pěstowarnjow po wšej Sakskej předwidźany. W Drježdźanach předleži hižo 46 próstwow wo podpěru při nowotwarje pěstowarnjow.
Přirada za serbske naležnosće města Wojerec so dale za to zasadźa, zo by serbšćina w zjawnosći prezentna była. W tymle zmysle su nětko wočiwidny krok dale přišli.
Wojerecy (AK/SN). Po nastorku přirady za serbske naležbnosće města Wojerec ma Jana Arnošta Smolerjowa dróha wot zawčerawšeho dwurěčne pomjenowanje. Manfred Robel a Maik Sachon z firmy Feindura staj nadróžnu tafličku w přitomnosći sobudźěłaćerjow měšćanskeho zarjadnistwa připrawiłoj. Přidatna taflička skedźbnja na serbskeho prócowarja Jana Arnošta Smolerja (1816–1884). „Dokelž ma wón wulke zasłužby jako wuwiwar a spěchowar serbskeje rěče, smy přidatnu tafličku jeno serbsce popisać dali“, podšmórny referent Domowiny a zastupowacy předsyda Wojerowskeje serbskeje přirady Werner Sroka. W krótkej narěči hódnoćeše wón Smolerja jako mnohostronsku wosobinu a jako budźerja serbskeho narodneho wědomja. „Jako Serbja so wjeselimy, zo je město Wojerecy po nim dróhu pomjenowało a so nětko tež wo dwurěčne wuhotowanje nadróžneje tafle postarało.“
Nuknica. „Serbska subkultura swjeći“ je móhłrjec hesło soboty, 25. junija, hdyž chce Nukničanske towarstwo barakka na 20 lět twjerdych zynkow a alternatiwnych swjedźenjow zhladować. Při tej składnosći wuhotuja čłonojo towarstwa wosebity swjedźeń. Popołdnju w třoch su wšitcy přećeljo towarstwa a zajimcy z dźěćimi na kofej a tykanc přeprošeni.
Wječor we wosmich potom po za barakku typiskim wašnju na jewišću zatepja. Budźe to porědki wječor – wšako so tajkeje zestawy skupin hišće žane łužiske jewišćo dohladało njeje. Z barakku swjeći skupina DeyziDoxs, kotraž so mjeztym hižo 15 lět na tu- a wukrajnych jewišćach prezentuje. Wo dalšu hudźbu staratej so Blind Judgement, kotraž bě so před dźesać lětami na tymle městnje rozpušćiła, a Widła, kiž so tehdy samsny wječor zjawnosći prěni raz předstaji. A jako njeby to hišće dosć jónkrótnosće na wječor było, samo skupinje Stoned Hajtzer a Crying Blue z hłubiny lět swój puć do Nuknicy namakatej. A kaž so na prawych narodninach słuša, je zastup darmotny. Měrćin Wjenk
Kulow (HH/SN). Zo so lětuši Krabatowy swjedźeń wot 12. do 14. awgusta w Kulowje wotměje, drje je dawno znate, wšako tam hižo cyłe lěto tónle wulki podawk přihotuja. Nětko póčnje so jedyn z wjerškow lětušeho měšćanskeho žiwjenja tež wonkownje wotbłyšćować. Minjeny pjatk su mjenujcy sobudźěłaćerjo komunalneju twarskeju zawodow Kulowa a gmejny Njebjelčic na Kulowskim torhošću tak mjenowany Krabatowy štom stajili. Na wjace hač dźesać metrow wysokim stołpje přičinjene su wopony tych městow a gmejnow, kotrež su z čłonom Krabatoweho towarstwa. Mjez druhim su to Njebjelčicy, Rakecy a Wojerecy. Na dalšej tafličce napisane su mjena towarstwow a zarjadnišćow, kiž Krabatowemu towarstwu přisłušeja, kaž na přikład Křesćansko-socialny kubłanski skutk a Ćišćanske kulturne towarstwo.
ces_Latn szl_Latn pol_Latn slk_Latn ces_Latn szl_Latn szl_Latn szl_Latn slv_Latn szl_Latn szl_Latn ces_Latn szl_Latn szl_Latn szl_Latn szl_Latn szl_Latn